text: 葉廷秀，號潤山，山東東昌府濮州軍籍。生平.天啟四年聯捷乙丑科進士，授南樂縣令，調衡水，又調獲鹿，由知縣入為順天府推官。英國公謀奪民產，公奉批審，執法不阿，英國誣參，侵及問官，公復有“勳臣失業非的”一疏，奉旨依原斷。崇禎中，遷南京戶部主事，督鈔分司。以親老、兄廷纁故請告終養，迨劉孺人卒，讀禮倚廬三載，繼遭封君喪，讀禮墓旁三年，手注孝經。服闋，陛見，補授北戶部主事，疏陳吏治之弊，又陳吏治三要：請緩催科以感天和，發倉廩以全民命，明大法以消亂萌，報聞。上以傅永淳為吏部尚書，廷秀言永淳庸才不當任，甫四月，永淳果敗。崇禎十三年八月，以請寬黃道周忤旨，廷杖一百，下獄削籍，遣戍福建。十六年冬，特旨起故官。弘光時，內批以僉都御史用，馬士英抑授光祿少卿。南都亡，入閩。隆武帝授左僉都御史，進兵部右侍郎。閩敗，為僧終。廷秀受業劉宗周門，造詣淵邃，宗周門人以廷秀為首。平生專心理學，動法朱文公，羽經翼傳，著述甚富。家族.祖父葉臣，字惟良，中嘉靖丁酉鄉試，初仕大名縣令，撫院王公士翹首，薦擢晉州守，後轉河間府同知，卒於官。
metadata: erhwenkuo/wikipedia-zhtw
metadata: 葉廷秀
metadata: https://zh.wikipedia.org/wiki?curid=7522320